Врз основа на член 126 став 1 од Уставот на Република Северна Македонија и член 36 став 1 од Законот за Владата на Република Македонија („Службен весник на Република Македонија“ бр. 59/00, 12/03, 55/05, 37/06, 115/07, 19/08, 82/08, 10/10, 51/11, 15/13, 139/14, 196/15, 142/16, 140/18 и „Службен весник на Република Северна Македонија“ бр. 98/19), Владата на Република Северна Македонија, на седницата одржана на 10 јуни 2020 година, донесе

**У Р Е Д Б А**

**СО ЗАКОНСКА СИЛА ЗА ФИНАНСИСКА ПОДДРШКА НА ЕСТРАДНИТЕ УМЕТНИЦИ ЗА ВРЕМЕ НА ВОНРЕДНА СОСТОЈБА (пречистен текст 16.6.2020)**

Член 1

Со оваа уредба со законска сила се уредуваат условите, начинот и постапката за доделување на финансиска поддршка на естрадните уметници погодени од здравствено-економската криза предизвикана од коронавирусот COVID-19, за месеците април и мај 2020 година.

„Естраден уметник“ е лице кое учествува во создавање и интерпретација на изворна или современа и новокомпонирана музика. **~~и е член на Здружението на естрадни уметници на Македонија~~ (избришано во Службен весник 163).**

Член 2

Постапката за финансиската поддршка на естрадните уметници ќе се спроведува преку Генералниот секретаријат на Владата на Република Северна Македонија (во натамошниот текст: Генералниот секретаријат), а исплатата на средствата за финансиската поддршка се врши од средствата собрани во Фондот за помош и поддршка за справување со кризата предизвикана од Коронавирусот Covid-19, формиран во рамки на Генералниот секретаријат. Предмет на финансиска поддршка е исплата на финансиски средства за месеците април и мај 2020 година, во месечен нето износ од 14.500 денари.

Корисник на финансиска поддршка согласно одредбите од оваа уредба со законска сила може да биде естраден уметник-барател на финансиска поддршка, ако:

- е државјанин на Република Северна Македонија;

- не е вработен или ангажиран со договор на дело во друг правен субјект, според евиденцијата на Агенцијата за вработување на Република Северна Македонија;

- не остварува други приходи по било кој основ за месеците април и мај 2020 година;

- активностите во кои требало да учествува се откажани поради здравствено-економската криза предизвикана од Коронавирусот Covid-19, што го потврдува Здружението на естрадни уметници на Македонија и

- во последните пет години остварил значајна музичка кариера, учествувал во интерпретација или создавање на изворна или современа и новокомпонирана музика, учествувал на врвните фестивали од областа во земјата, што го потврдува Здружението на естрадни уметници на Македонија.

Генералниот секретаријат, во рок од три дена од денот на влегувањето во сила на оваа уредба со законска сила, на својата веб страна објавува јавен повик за доставување барање за користење на финансиска поддршка на естрадните уметници согласно оваа уредба со законска сила.

Барателот на финансиската поддршка во рок од 15 дена од денот на објавувањето на јавниот повик од став 4 на овој член, доставува барање до Генералниот секретаријат, кое е дадено во Прилог 1 и е составен дел на оваа уредба со законска сила.

Кон барањето од став 5 на овој член, барателот на финансиската поддршка доставува изјава за исполнетоста на условите од став 1 на овој член, која е дадена во Прилог 2 и е составен дел на оваа уредба со законска сила.

Член 3

Финансиската поддршка од член 2 став 1 од оваа уредба со законска сила, не може да ја оствари естраден уметник кој е опфатен со Уредбата за финансиска поддршка на самостојните уметници за време на вонредна состојба, истиот е примател на пензија согласно евиденцијата на Фондот на пензиското и инвалидското осигурување на Република Северна Македонија, остварува други приходи по било кој основ и е опфатен со другите економски мерки на Владата на Република Северна Македонија за справување со здравствено-економската криза предизвикана од коронавирусот COVID-19.

Член 4

За користење на финансиската поддршка на естрадните уметници одлучува Комисија за финансиска поддршка на естрадните уметници (во натамошниот текст: Комисијата).

Генералниот секретар на Генералниот секретаријат на Владата на Република Северна Македонија, во рок од пет дена од денот на влегувањето во сила на оваа уредба со законска сила, ја формира Комисијата која се состои од пет члена, и тоа националниот координатор за развој на културата и меѓуресорска соработка во Владата на Република Северна Македонија, посебниот советник за култура на претседателот на Владата на Република Северна Македонија и еден член на предлог на генералниот секретар на Владата на Република Северна Македонија, од редот на вработените административни службеници во Генералниот секретаријат на Владата на Република Северна Македонија и двајца членови на предлог на Здружението на естрадни уметници на Македонија, од редот на истакнати естрадни уметници.

Врз основа на увид во поднесената документација за остварување на финансиска поддршка на естрадните уметници, Комисијата врз основа на комплетноста на документацијата и проверка на точноста на податоците од истата, изготвува листа со податоци за барателите на финансиската поддршка кои имаат доставена комплетна документација од член 2 ставови 5 и 6 од оваа уредба со законска сила, и истата во рок од пет дена од денот на истекот на рокот за доставување на барањето за финансиска поддршка ја доставува до генералниот секретар на Генералниот секретаријат на Владата на Република Северна Македонија.

Листата на баратели на финансиска поддршка за естрадните уметници што имаат доставено комплетна документација, Генералниот секретаријат ја доставува до Агенцијата за вработување на Република Северна Македонија, односно до Фондот на пензиското и инвалидското осигурување на Република Северна Македонија, со барање за известување дали секое поединечно лице од доставената листа е вработено според евиденцијата на Агенцијата за вработување на Република Северна Македонија, односно дали е примател на пензија согласно евиденциите на Фондот на пензиското и инвалидското осигурување на Република Северна Македонија. Агенцијата за вработување на Република Северна Македонија, односно Фондот на пензиското и инвалидското осигурување на Република Северна Македонија во рок од пет дена од денот на доставувањето на барањето од став 4 на овој член, го известува Генералниот секретаријат за лицата од листата, доколку се вработени, односно доколку се приматели на пензија.

Во рок од два дена од добивањето на известувањето од став 5 на овој член, Комисијата констатира дали се исполнети условите од член 2 став 3 од оваа уредба со законска сила, како и врз основа на комплетноста на документацијата од член 2 ставови 5 и 6 од оваа уредба со законска сила, доставува до генералниот секретар на Генералниот секретаријат на Владата на Република Северна Македонија, заради донесување на решенија за финансиска поддршка. Генералниот секретар на Генералниот секретаријат на Владата на Република Северна Македонија во рок од три дена од денот на доставување на листата од ставот 6 на овој член, ги донесува решенијата за утврдување право на финансиска поддршка.

Генералниот секретаријат на Владата на Република Северна Македонија врз основа на решенијата од ставот 7 на овој член, а согласно член 6 од Уредбата со законска сила за формирање на Фонд за помош и поддршка за справување со кризата предизвикана од Коронавирусот Covid-19, врши исплата на средства за финансиска поддршка на трансакционата сметка на корисникот на финансиска поддршка, најмногу во рок од 15 дена од денот на доставувањето на решенијата од ставот 7 на овој член.

Член 5

Доколку со извршена контрола од страна на Генералниот секретаријат се утврди дека естрадниот уметник го злоупотребил правото на финансиска поддршка согласно оваа уредба со законска сила, со давање на невистинити податоци во изјавата од член 2 став 6 од оваа уредба со законска сила, истиот е должен да ги врати добиените финансиски средства во целост на сметката за донација во рамки на Владата на Република Северна Македонија – Генерален секретаријат, од каде што е извршена исплатата, со законска затезна камата, во рок од три месеци од денот на извршената исплата на средствата за финансиска поддршка.

Член 6

Оваa уредба со законска сила влегува во сила со денот на објавувањето во „Службен весник на Република Северна Македонија“.